
E L Ő T E R J E S Z T É S

Sülysáp Város Önkormányzata Képviselő-testületének

2016. augusztus 18-án tartandó munkaterv szerinti ülésére

6. napirendhez

Tárgy: A helyi termelői piac működéséről és üzemeltetéséről szóló önkormányzati rendelet módosítása
Tisztelt Képviselő-testület!
A Képviselő-testület 18/2014. (XI. 28.) önkormányzati rendeletével szabályozta helyi termelői piac működését. Elmondhatjuk, hogy a szabályozás jellemzőn bevált, a gyakorlatban jórészt érvényesíthető. A közelmúltban három téma merült fel, amelyek apróbb módosítását igénylik a rendeletnek:
1. Amennyiben az árus gépjárművel kíván beállni a standja mögé, szükséges, hogy legalább a járműhossznak (+ esetleges vontatmány) megfelelő árusító felületet igényeljen.

2. Az elektromos áramot is használó árusok fizessenek magasabb díjat, javaslatunk 500 Ft/berendezés/alkalom.
3. Az állatok piacra történő bevitelének tiltása, mivel jelenleg előfordul, hogy az árusok ebet hoznak magukkal, amely veszélyezteti a vásárlókat és közegészségügyi szempontból sem elfogadható.

Korábban szó volt az elektromos hálózat felfejlesztésének szükségességéről is, azonban az a javasolt módon nem megvalósítható, csak jelentős beruházással biztosítható többletáram. Jelen helyzetben egyrészről a bevezetendő díj eredményeképpen az igények csökkenését várjuk, ezzel együtt pedig a vételezési helyek ésszerűbb kihasználását látjuk célravezetőnek.

Mindezek alapján a mellékelt rendelettervezetet terjesztem elő szíves megtárgyalásra és elfogadásra.
Sülysáp, 2016. augusztus 11.


Horinka László s.k.


polgármester
MELLÉKLET

Sülysáp Város Önkormányzata Képviselő-testületének
.../2016. (...) önkormányzati rendelete
a helyi termelői piac működéséről és üzemeltetéséről szóló 

18/2014. (XI. 28.) önkormányzati rendelet módosításáról
Sülysáp Város Önkormányzatának Képviselő-testülete az Alaptörvény 32. cikk (2) bekezdésében rögzített eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) 14. pontjában meghatározott feladatkörében eljárva, a vásárokról, a piacokról és a bevásárlóközpontokról szóló 55/2009. (III. 13.) Korm. rendeletben foglaltak alapján a helyi termelői piac működéséről és üzemeltetéséről a következőket rendeli el:

1. §
A helyi termelői piac működéséről és üzemeltetéséről szóló 18/2014. (XI. 28.) önkormányzati rendelet (a továbbiakban: Ör.) 3. §-a a következő (5) bekezdéssel egészül ki:

(5) A termelői piac területére élő állatot - a vakvezető kutyák, valamint a rendőri és biztonsági szervek munkakutyái kivételével - bevinni tilos.
2. §
Az Ör. 4. §-a az (1) bekezdést követően a következő (1a) bekezdéssel egészül ki:

(1a) Amennyiben az árus az árusítóhelyhez gépjárművel is be kíván állni, az árusító helyet legalább olyan hosszon kell igényelnie, amennyit a gépjármű és esetleges vontatmánya elfoglal.

3. §
Az Ör. 2 melléklete a következő 6. ponttal egészül ki:

6. elektromos áram vételezésének díja 500 Ft/berendezés/alkalom
4. §
E rendelet 2016. október 1-jén lép hatályba, majd az azt követő napon hatályát veszti.
Sülysáp, 2016. augusztus 18.

Horinka László
dr. Tóth Krisztina

